De heidzdog ausschliaßlich vawendte Offsetantenn is im Prinzigp Tei vo a Primärfokus-Antenn. De Spiaglflächn is nimma kreisrund, sondan oval. Im Gegnsatz zua Primärfokus-Antenn is da Spiagl nimma direkt aufn Satellitn ausgrichd, sondan weisd a eahebliche Winkeobweichung (Offsetwinke) auf. Da LNB brauchd de sejbe Obweichung ind andane Richtung damida se trotzdem im Brennpunkt vom Spiagl bfindt. A groaßa Voateil vo de Foam is, dass da LNB nimma im Stroingang hängt, und somid koa Empfangsenagie valoan ged. Außadem ko se duach de fosd senkrechte Position, nua nu schwa a Schnee im Reflektor sammen.